PULEZIDENTI Museveni bwe yagenze e Bombo okuggulawo eddwaaliro ly’amagye yeewuunyizza olubuto lw’eyali Gavana wa Kampala, Nasur Abdallah olwabadde luyiseemu.
Yayise Dr. Zina n’amulagira okumutwala amukebere ng’agamba nti bulwadde obuyinza okumuleetera akabi.
Pulezidenti nga yaakamala okwogera ku mukolo gw’okuggulawo eddwaaliro lya UPDF e Bombo, yalengedde Nasur n’amulumba mu kidaala we yabadde atudde amubuuzeeko.
Kyokka olwasituse amaaso ga Museveni gaggukidde ku lubuto lwe n’alukoonako nga bw’amutegeeza nga bw’ayinza okuba n’obuzibu era yeetaaga okulaba omusawo.
Eddwaaliro eryagguddwaawo lya boofiisa b’amagye okuva ku ddaala lya 2Lt. okutuuka ku Genero nga lyamazeewo ensimbi ezisoba mu kawumbi.
Omukolo guno gwe gumu ku gyakulembedde emikolo gya Terehesita ng’emikulu gyabadde Apac.
Akulira ebyobulamu mu UPDF Brig. Dr. Ambrose Musinguzi yagambye nti wadde ng’eddwaaliro lino lyazimbiddwa kuyamba bakungu naye tebayinza kugaana bantu baabulijjo kulyeyambisa.
Pulezidenti yeebazizza ababadde emabega w’okuzimba eddwaaliro lino n’agamba nti lyakuyamba okukendeeza ku ssente ze babadde bawa amalwaliro g’obwannannyini n’okukuuma ebyama by’obulamu bw’abakungu mu magye.
Yasabye abasawo mu magye okwongera okugaziya ebifo we bajjanjabira ssukaali, omutima, ensigo n’endwadde endala ez’amaanyi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn